b'\n_START_ARTICLE_\nAlfonsas Kazlauskas\n_START_PARAGRAPH_\nAlfonsas Kazlauskas (g. 1937 m. spalio 30 d. Panemun\xc4\x97s k. (\xc5\xa0aki\xc5\xb3 raj.)) \xe2\x80\x93 muzikos mokytojas ir chorvedys.\n_START_SECTION_\nBiografija\n_START_PARAGRAPH_\nPirm\xc4\x85sias muzikos \xc5\xbeinias gavo i\xc5\xa1 t\xc4\x97vo vargonininko ir muzikos mokytojo. Baig\xc4\x99s Kazl\xc5\xb3 R\xc5\xabdos vidurin\xc4\x99 mokykl\xc4\x85, 1957\xe2\x80\x931961 m. muzik\xc4\x85 studijavo Vilniaus valstybiniame pedagoginiame institute (diriguoti mok\xc4\x97 Antanas Joz\xc4\x97nas). Kur\xc4\xaf laik\xc4\x85 choro dirigavim\xc4\x85 dar studijavo Lietuvos valstybin\xc4\x97je konservatorijoje (prof. Konrado Kavecko klas\xc4\x97)._NEWLINE_Nuo 1961 m. rudens \xe2\x80\x93 Kauno 22-osios vidurin\xc4\x97s mokyklos muzikos ir dainavimo mokytojas, moksleivi\xc5\xb3 choro vadovas. 1964\xe2\x80\x931966 m. \xe2\x80\x93 Kauno vaik\xc5\xb3 muzikos mokyklos akompaniatorius._NEWLINE_Nuo 1962 m. \xe2\x80\x93 Kauno profs\xc4\x85jung\xc5\xb3 kult\xc5\xabros r\xc5\xabm\xc5\xb3 berniuk\xc5\xb3 choro \xe2\x80\x9eVarpelis\xe2\x80\x9c chormeisteris, 1979\xe2\x80\x931983 m. \xe2\x80\x93 meno vadovas ir dirigentas. Toliau pl\xc4\x97tojo kolektyvo k\xc5\xabrybin\xc4\xaf ir koncertin\xc4\xaf gyvenim\xc4\x85; be daugelio klasikini\xc5\xb3 ir \xc5\xa1iuolaikini\xc5\xb3 k\xc5\xabrini\xc5\xb3, 1981 m. bir\xc5\xbeelio 5 d. Kauno filharmonijoje berniukai atliko V. A. Mocarto Mi\xc5\xa1ias C-dur. \xe2\x80\x9eVarpel\xc4\xaf\xe2\x80\x9c A. Kazlauskas pareng\xc4\x97 1980 m. respublikinei dain\xc5\xb3 \xc5\xa1ventei \xe2\x80\x93 konkurse peln\xc4\x97 antr\xc4\x85j\xc4\x85 viet\xc4\x85, Baltijos respublik\xc5\xb3 berniuk\xc5\xb3 chor\xc5\xb3 1981 m. s\xc4\x85skryd\xc5\xbeiui Tartu, 1982 m. berniuk\xc5\xb3 chor\xc5\xb3 \xc5\xa1ventei Kaune. 1982 m. respublikiniame chor\xc5\xb3 konkurse \xe2\x80\x9eDainuoja darbo Lietuva\xe2\x80\x9c berniukai laim\xc4\x97jo antr\xc4\x85j\xc4\x85 viet\xc4\x85. Jie koncertavo Kaune, Vilniuje, Klaip\xc4\x97doje, Palangoje, 1982 m. \xe2\x80\x93 Rygoje ir Veimare (Vokietija), dalyvavo kompozitoriaus Viktoro Kuprevi\xc4\x8diaus gimimo 80-\xc5\xb3j\xc5\xb3 metini\xc5\xb3 min\xc4\x97jimo jubiliejiniame koncerte (1981 m. sausio 26 d.)._NEWLINE_1963\xe2\x80\x931966 m. chorvedys buvo Kauno 3-osios ligonin\xc4\x97s moter\xc5\xb3 choro vadovas, 1969\xe2\x80\x931971 m. \xe2\x80\x93 mi\xc5\xa1riojo choro \xe2\x80\x9eKauno audiniai\xe2\x80\x9c meno vadovas ir dirigentas. Kolektyv\xc4\x85 pareng\xc4\x97 1970 m. respublikinei dain\xc5\xb3 \xc5\xa1ventei, sureng\xc4\x97 kelet\xc4\x85 koncert\xc5\xb3, su juo lank\xc4\x97si Bulgarijoje. Kur\xc4\xaf laik\xc4\x85 vadovavo Kauno mokytoj\xc5\xb3 mi\xc5\xa1riajam chorui, buvo Kauno politechnikos instituto student\xc5\xb3 dain\xc5\xb3 ir \xc5\xa1oki\xc5\xb3 ansamblio \xe2\x80\x9eNemunas\xe2\x80\x9c ir \xe2\x80\x9eJaunyst\xc4\x97\xe2\x80\x9c mi\xc5\xa1riojo choro chormeisteris, Juozo Naujalio meno vidurin\xc4\x97s mokyklos akompaniatorius._NEWLINE_1984\xe2\x80\x931992 m. \xe2\x80\x93 Lietuvos \xc5\xbeem\xc4\x97s \xc5\xabkio akademijos student\xc5\xb3 mi\xc5\xa1riojo choro \xe2\x80\x9eDaina\xe2\x80\x9c meno vadovas ir dirigentas. Chor\xc4\x85 i\xc5\xa1mok\xc4\x97 nema\xc5\xbea \xc4\xafvairi\xc5\xb3 k\xc5\xabrini\xc5\xb3, da\xc5\xbenai koncertavo, pareng\xc4\x97 1985 m. respublikinei dain\xc5\xb3 \xc5\xa1ventei, 1990 m. \xe2\x80\x93 Lietuvos tautinei dain\xc5\xb3 \xc5\xa1ventei, 1988 m. \xe2\x80\x93 Baltijos respublik\xc5\xb3 student\xc5\xb3 dain\xc5\xb3 \xc5\xa1ventei \xe2\x80\x9eGaudeamus-X\xe2\x80\x9c Vilniuje ir 1991 m. \xe2\x80\x9eGaudeamus-XI\xe2\x80\x9c \xe2\x80\x93 Rygoje, koncertavo Lenkijoje ir Bulgarijoje. Chor\xc4\x85 tada lank\xc4\x97 apie 50 mergin\xc5\xb3 ir 26 vaikinai. Be chor\xc5\xb3, chorvedys apie 10 met\xc5\xb3 vadovavo Lietuvos veterinarijos akademijos moter\xc5\xb3 ir vyr\xc5\xb3 vokaliniams ansambliams ir kitiems Kauno miesto meno m\xc4\x97g\xc4\x97j\xc5\xb3 kolektyvams._NEWLINE_A. Kazlauskas \xe2\x80\x93 Kauno miesto dain\xc5\xb3 \xc5\xa1ven\xc4\x8di\xc5\xb3 dirigentas, 1981 m. \xe2\x80\x93 Baltijos respublik\xc5\xb3 berniuk\xc5\xb3 chor\xc5\xb3 s\xc4\x85skryd\xc5\xbeio Tartu (Estija) ir 1991 m. \xe2\x80\x93 Baltijos student\xc5\xb3 dain\xc5\xb3 \xc5\xa1vent\xc4\x97s \xe2\x80\x9eGaudeamus-XI\xe2\x80\x9c Rygoje (Liepojoje) dirigentas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'